Asiakirjain julkisuutta koskevat säännöt

(2002/C 292/08)

Pyrkimyksissään korkeaan laatuun tiedottamisessa yleisölle strategiastaan, politiikoistaan, toiminnastaan ja käytännöistään Euroopan investointipankki on sitoutunut aktiiviseen tiedotukseen ja tiedottamisen tehokkuuden parantamiseen.

Asiakirjain julkisuutta koskevat säännöt

sekä katsoo seuraavaa:

(1) Euroopan unionista tehdyn sopimuksen 1 artiklan toisessa kohdassa vahvistetaan avoimuuden periaate ilmaisemalla, että sopimus merkitsee uutta vaihetta kehityksessä sellaisen yhä läheisemmän Euroopan kansojen välisen liiton luomiseksi, jossa päätökset tehdään mahdollisimman avoimesti ja mahdollisimman lähellä kansalaisia.

(2) Euroopan yhteisön perustamissopimuksen (jäljempänä "perustamissopimus") 255 artiklassa vahvistetaan yleisön oikeus tutustua Euroopan parlamentin, neuvoston ja komission asiakirjoihin.

(3) Euroopan parlamentti ja neuvosto ovat antaneet asetuksen (EY) N:o 1049/2001 Euroopan parlamentin, neuvoston ja komission asiakirjojen saamisesta yleisön tutustuttavaksi. Tämän asetuksen tarkoituksena on antaa yleisön oikeudelle tutustua asiakirjoihin mahdollisimman täysimääräinen vaikutus ja määritellä sitä koskevat yleiset periaatteet ja rajoitukset perustamissopimuksen 255 artiklan 2 kohdan mukaisesti.

(4) Euroopan parlamentti, neuvosto ja komissio ovat yhteisellä julistuksella, joka koskee 30 päivänä toukokuuta 2001 annettua Euroopan parlamentin ja neuvoston asetusta (EY) N:o 1049/2001 Euroopan parlamentin, neuvoston ja komission asiakirjojen saamisesta yleisön tutustuttavaksi, kehottaneet Euroopan unionin toimielimiä ja muita elimiä hyväksymään asiakirjojen julkisesta saatavuudesta sisäisiä sääntöjä, joissa otetaan huomioon asetuksen (EY) 1049/2001 periaatteet ja rajoitukset.

(5) Euroopan investointipankin (jäljempänä "pankki") tehtävänä on perustamissopimuksen 267 artiklan nojalla "yhteisön edun mukaisesti myötävaikuttaa yhteismarkkinoiden tasapainoiseen ja vakaaseen kehitykseen käyttäen sekä pääomamarkkinoita että omia varojaan. Tätä varten pankki voittoa tavoittelematta myöntää lainoja ja antaa takauksia, jotka helpottavat investointihankkeiden rahoittamista kaikilla talouden aloilla".

(6) Perustamissopimuksen 255 artikla, jonka perusteella asetus (EY) N:o 1049/2001 annettiin, koskee ainoastaan Euroopan parlamenttia, neuvostoa ja komissiota. Pankki kuitenkin myös toivoo, että yhteisön toimielimiin ja elimiin ja erityisesti pankkiin sovellettavien hyvän hallinnon periaatteiden mukaisesti asiakirjat olisivat mahdollisimman laajasti yleisön saatavilla. Pankki antoi jo vuonna 1997 omien asiakirjojensa(1) julkisuutta koskevat säännöt, jotka korvataan näillä määräyksillä.

(7) Pankki päätti tarkistaa asiakirjojen julkisuutta koskevat sääntönsä ottaakseen huomioon edellä mainitun asetuksen (EY) N:o 1049/2001 periaatteet ja rajoitukset siinä määrin kuin se ei aiheuta haittaa pankin tehtävän täysimääräiselle hoitamiselle rahoituslaitoksena perustamissopimuksen määräysten mukaisesti.

(8) Pankin henkilöstön ja yleisön välisten suhteiden määrittelemiseksi yleisesti pankki otti käyttöön "Hyvän hallintotavan säännöstön Euroopan investointipankin henkilöstölle suhteissaan yleisöön"(2) (jäljempänä "Hyvän hallintotavan säännöstö").

(9) Sopimuksen 287 artiklassa kielletään ilmaisemasta salassapitovelvollisuuden piiriin kuuluvia tietoja ja varsinkin tietoja yrityksistä taikka niiden liikesuhteista tai kustannustekijöistä. Tästä johtuen pankin velvollisuutena, jotta se voi täyttää sille annetun tehtävän, on huolehtia siitä, että hankkeiden toteuttajille, luotonsaajille ja -hakijoille samoin kuin muille hankkeiden toteuttamiseen tai rahoittamiseen osallistuville tahoille taataan pankkisuhteen luottamuksellisuus.

(10) Sen on suhteissaan muihin toimielimiin ja elimiin sekä Euroopan yhteisöjen piirissä että sen ulkopuolella kunnioitettava elinten välisen asiakirjojen vaihdon luottamuksellisuutta siinä määrin kuin on tarpeen tavoitteiden saavuttamista varten.

(11) Pankin täytyy, jotta se voi toimia asianmukaisesti, taata vapaa ja pidäkkeetön mielipiteiden vaihto pankin sisällä valmistelutyössä, sisäisessä käsittelyssä ja päätöksenteossa; pankin on huolehdittava myös henkilötietojen suojaamisesta yhteisön sääntöjen mukaisesti.

(12) Sen nojalla, mitä edellä on esitetty, pankki on sitoutunut aktiiviseen tiedotukseen ja tiedottamisen tehokkuuden parantamiseen pyrkimyksissään tiedottaa yleisölle strategiastaan, politiikoistaan, toiminnastaan ja käytännöistään. Se myös antaa jatkuvasti julkisuuteen soveltuvissa määrin tärkeimmät tiedot erillisistä operaatioistaan luotonsaajien luvalla,

pankin hallitus on hyväksynyt julkaistavaksi seuraavat säännöt, jotka on osoitettu pankin eri yksiköille.

1 artikla

Soveltamisala

1. Yleisön jäsenillä on oikeus tutustua pankin asiakirjoihin tämän päätöksen periaatteiden, edellytysten ja rajoitusten mukaisesti.

2. "Yleisön jäsenellä" tarkoitetaan jokaista unionin kansalaista ja jokaista luonnollista henkilöä, joka asuu jossain jäsenvaltiossa, sekä jokaista oikeushenkilöä, jolla on sääntömääräinen kotipaikka jossain jäsenvaltiossa tai valtiossa, jossa pankki harjoittaa toimintaansa.

3. "Asiakirjalla" tarkoitetaan mitä tahansa tallennetta, jonka pankki on laatinut tai vastaanottanut ja joka koskee pankin vastuualueeseen kuuluvia politiikkoja, toimintaa ja päätöksiä.

4. "Kolmannella" tarkoitetaan pankin ulkopuolista luonnollista henkilöä tai oikeushenkilöä tai yhteisöä, mukaan lukien jäsenvaltiot, Euroopan yhteisön tai sen ulkopuoliset toimielimet ja elimet ja kolmannet maat.

2 artikla

Hakemukset

1. Hakemus saada tutustua tietoihin on esitettävä kirjallisesti, sähköinen muoto mukaan luettuna. Pyynnöt tulee osoittaa pankin pääsihteeristölle: General Secretariat

Information and Communication Department

European Investment Bank L - 2950 Luxembourg

tai:

infopol@eib.org, tai:

infopol@bei.org

2. Tietoihin tutustumista koskevat hakemukset käsitellään hyvän hallintotavan säännöstössä määrättyjen ehtojen ja määräaikojen kuluessa(3).

3. Tietoa pyytävän ei tarvitse perustella hakemustaan. Jos pyyntö ei ole riittävän täsmällinen tai jos sen perusteella asiakirjaa tai haettuja tietoja ei voida tunnistaa, pankki pyytää tietoa pyytävää täsmentämään hakemustaan.

4. Pankki kuitenkin varaa itselleen mahdollisuuden kieltäytyä antamasta tietoa asiakirjasta, jos pyyntö on luonteeltaan epäasiallinen tai ilmeisen kohtuuton.

3 artikla

Kolmannen asiakirjat

Kun pankki vastaanottaa pyynnön, joka koskee sen hallussa olevaa kolmannelta peräisin olevaa asiakirjaa, se kuulee asianomaista kolmatta tahoa luvan saamiseksi, jollei asiakirjasta selvästi ilmene tämän päätöksen valossa, että asiakirja on luovutettava tai että sitä ei saa luovuttaa.

4 artikla

Poikkeukset

1. Asiakirjaan tai sen osaan tutustuminen evätään, jos sen sisältämien tietojen ilmaiseminen vahingoittaisi:

i) sellaisen yleisen edun suojaa, joka koskee kansainvälisiä suhteita tai yhteisön, sen toimielinten ja elinten tai jäsenvaltion finanssi-, raha- tai talouspolitiikkaa;

ii) yksityiselämän ja yksilön koskemattomuuden suojaa, erityisesti yhteisön lainsäädännön mukaista henkilötietojen suojaa;

iii) tuomioistuinkäsittelyn suojaa;

iv) oikeudellisen neuvonannon suojaa;

v) tarkastus-, tutkinta- tai tilintarkastustoimien tarkoitusten suojaa;

vi) tietyn luonnollisen henkilön tai oikeushenkilön taloudellisten etujen, mukaan lukien teollis- ja tekijänoikeudet, suojaa;

vii) vaitiolovelvollisuutta, jos tiedon ilmaiseminen olisi vastoin pankki- ja rahoitusalalla yleisesti vallitsevia eettisiä sääntöjä tai ohjeita ja käytäntöjä;

viii) pankin oikeutettua intressiä sisäiseen asioiden hoitoon etenkin henkilöresurssien osalta.

2. Asiakirjaa tai sen osaa, jonka pankki on laatinut sisäiseen käyttöön tai jonka se on vastaanottanut ja joka liittyy asiaan, josta pankki ei ole tehnyt päätöstä, ei anneta tutustuttavaksi, jos asiakirjan sisältämien tietojen ilmaiseminen vahingoittaisi pankin päätöksentekomenettelyä. Tutustuttavaksi ei anneta asiakirjaa, joka sisältää sisäiseen käyttöön tarkoitettuja lausuntoja osana pankin sisäistä käsittelyä tai alustavaa kuulemista päätöksen tekemisen jälkeenkään, jos asiakirjan sisältämien tietojen ilmaiseminen vahingoittaisi pankin päätöksentekomenettelyä.

3. Asiakirjaa tai sen osaa, joka sisältää kolmansia henkilöitä koskevia tietoja, ei luovuteta, jos tiedon on ilmoitettu olevan luottamuksellinen tai jos pankki on sitoutunut olemaan paljastamatta sitä, taikka jos tieto on muuten sellainen, että se kuuluu pankilla kolmansia kohtaan olevan salassapitovelvollisuuden piiriin.

4. Edellisessä kohdassa olevista säännöistä voidaan poiketa, jos siihen on saatu kirjallinen suostumus siltä henkilöltä tai taholta, jonka suojaamiseksi tieto on salassa pidettävä.

5. Edellisissä kohdissa säädettyjä poikkeuksia sovelletaan ainoastaan niin kauan kuin suojelu on asiakirjan sisällön kannalta perusteltua. Poikkeuksia voidaan soveltaa yleensä enintään 30 vuoden ajan. Kun kyseessä ovat yksityisyyden suojaa, kaupallisia etuja tai sisäistä hallintovaltaa koskevien poikkeusten piiriin kuuluvat asiakirjat, poikkeuksia voidaan tarvittaessa soveltaa tämän jälkeenkin.

5 artikla

Asiakirjaan tutustuminen hakemuksen perusteella

1. Tietoa pyytävä saa tutustua asiakirjoihin joko siten, että hän tutustuu asiakirjoihin pankin tiloissa, tai siten, että hänelle toimitetaan niistä jäljennös, myös sähköisessä muodossa oleva jäljennös, jos sellainen on saatavissa.

2. Asiakirjat toimitetaan sellaisena toisintona ja sellaisessa muodossa, jossa ne ovat.

3. Jos pankki tai kolmas taho on jo luovuttanut asiakirjan, pankin on vastattava hakemukseen saada tietoja tiedottamalla tiedon pyytäjälle, miten hän voi saada asiakirjan.

6 artikla

Jäljentäminen

Tällä päätöksellä ei rajoiteta olemassa olevien tekijänoikeutta, niihin luettuina myös pankin tekijänoikeus, koskevien sääntöjen soveltamista, jotka saattavat rajoittaa kolmannen oikeutta jäljentää tai hyödyntää luovutettuja asiakirjoja.

7 artikla

Kulut

Tietoa pyytävältä voidaan periä maksu peittämään kulut, jotka aiheutuvat pyydettyjen asiakirjojen toimittamisesta.

8 artikla

Muutoksenhaku

Jos hakemukseen ei vastata hyvän hallintotavan säännöstön 13 artiklan mukaisen määräajan kuluessa tai jos hakemus hylätään kokonaan tai osittain reklamoinnin jälkeen, tietoa pyytävällä on mahdollisuus hakea muutosta Euroopan oikeusasiamieheltä perustamissopimuksen 195 artiklan mukaisesti.

9 artikla

Loppusäännökset

Näillä säännöillä kumotaan ja niillä korvataan hallituksen 26 maaliskuuta 1997(4) antama päätös. Näitä sääntöjä täydennetään hyvän hallintotavan säännöstön määräyksillä. Pankin pääsihteeristö asianosaisia yksiköitä kuultuaan voi antaa tarkemmat määräykset näiden sääntöjen soveltamistavasta.

(1) EYVL C 243, 9.8.1997.

(2) EYVL C 17, 19.1.2001.

(3) EYVL C 17, 19.1.2001.

(4) EYVL C 243, 9.8.1997.